《除岁次周侍御韵》
明代·张诩

腊残宇内渐回春，满目青红又一新。到了凤凰还万仞，羞因鼷一发千钧。

篇诗拟赠朝天客，杯酒堪娱守岁人。病去不知年岁改，鹭鸥依旧只相亲。

作者简介：（1455—1514）广东南海人，字廷实，号东所。师事陈献章。成化二十年进士。授户部主事，丁忧后，隐居不仕，累荐不起。正德中召为南京通政司参议，谒孝陵而归。其学以自然为宗，求“忘己”、“无欲”，即心观妙，以揆圣人之用。有《白沙遗言纂要》、《南海杂咏》、《东所文集》。